地名: 谷城 (全羅道, 縣（監）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。

○都體察使柳成龍馳啓曰: "臣於本月初九日, 聞劉總兵在陜川, 卽馳到。 總兵許與相見, 頗從容。 臣極陳倭奴譎詐, 以和議緩天兵, 使不得求晋州, 而實行呑噬之志。 今本道與湖南, 危在朝夕, 懇乞馳救。 總兵曰: ‘吾志不行, 無可言者。 似聞賊已向全羅。 若此道不能遮遏, 則患不可勝言。 吾欲提兵往救, 而此處亦無軍兵。 曾招住居昌遼將, 使之來守高靈ㆍ陜川, 然後吾欲行軍, 而號令不行。 然若實知湖南被兵, 則當隨爾等所言而赴救。 須討一地圖, 詳載道路由經之路以來。’ 且言: ‘此處無一將官, 軍兵亦無一人, 何耶?’ 臣對 ‘諸將官, 初聚咸安, 退保各處, 而聞晋州之陷, 皆潰散, 向湖南以去。 曾已啓知國王, 必按律治罪, 但事勢危急如此, 望老爺亟速救濟。’ 總兵曰: ‘吾意亦然, 而不能自擅。 若體探全羅賊勢虛實, 則當卽進兵。’ 臣退, 畫地圖一件, 又爲稟帖以呈, 總兵見畢, 猶言諸將不行其令, 不得自便之狀, 縷縷不已, 而卽多發擺撥兒, 哨探宜寧之賊, 不無進戰之意, 故臣留在此處, 日日苦勸。 督捕使朴晋、助防將朴名賢、別將朴宗男, 只率疲兵五六百人, 同天將吳遊擊, 把截草溪, 而崔遠、李薲、李時言, 聞晋州之陷, 卽從居昌、咸陽等處而去云。 都元帥權慄催促移文, 來此不得尋覓, 不知在於何地。 自晋州之陷, 人心洶駭, 遠近之民, 荷擔而立。 湖南聲息斷絶, 只見權慄移文朴晋處云: ‘倭賊已入求禮, 將向谷城、南原。’ 以此觀之, 倭犯湖南, 似爲的然, 不勝痛憫。 此處之賊, 如宜寧、歧江等地, 設柵屯守, 其數甚多, 日日散出, 焚掠於三嘉、宜寧之境。 昨日距陜川四十里, 望軍傳告, 總兵披掛, 領軍將發, 而聞賊退去乃止。 今日, 宜寧體探未來。 若來, 則臣率巡察使金玏、接伴官徐渻等, 立庭泣請計料。 糧餉支供, 本道則處處蕩敗, 只以湖南諸邑出站, 艱難支度, 前來糧饌, 已爲垂盡, 近日則繼軍路絶。 又全羅各邑之民, 聞其道有賊變, 驚動逃散, 不能禁止。 今, 吳遊擊駐草溪, 陜川有劉揔兵, 居昌又有遼將五員駐軍; 大丘、密陽直路各站, 亦有往來天兵, 或多或少。 出站諸邑, 隨其所在, 顚倒追隨, 人困馬斃, 氣力都盡。 若過數日, 已輸之糧竭盡, 繼運之穀無路, 千思百計, 實無所出, 而戶曹判書李誠中, 又於本月初七日, 以病身死, 無調發重臣。 事事如此, 痛憫罔極。 朝廷急察兩湖危迫之勢, 連續致懇於經略、提督等衙門。 今雖已晩, 庶有可救之望, 而調糧之員, 亦急時差送。"

○庚寅/右副承旨具宬, 自京回詣, 上命引見。 具宬曰: "當初受命時, 齎速追大兵揭帖以去, 中路聞晋州陷城。 提督十七日到龍仁, 聞釜山賊退, 還入京城。 臣遇於中路, 而稟帖則事機已過之後, 故與李德馨相議, 措辭以入, 則提督曰: ‘然。 吾亦知其意。 答以遣近臣問安, 加以致書, 多謝。 晋州事, 督在彼諸將馳援, 而或逗留不進, 或馳不及援, 終見陷沒奈何? 聞倭奴將犯全羅道, 馳到龍仁, 見南報, 賊陷晋州後, 皆歸釜山, 領兵前進, 徒費軍糧, 玆以還京。 今者王子陪臣, 與天使將出來云。 且何以則得見國王耶? 國王, 豈知我爲朝鮮赤心也? 我在靈夏時, 有一王姓文官, 至目我以有跋扈之心。 今又以我與爾國王同心, 持重兵在外云。 此言我本不較也。 韓布政之來時, 亦以爾國王爲不是, 多有不近之言, 余深言其不然。 時, 御史段尙綉等參論, 而近來天子不視朝, 文官多用事。 爾國王有何罪惡, 而有此論耶?’ 云云。 且提督之軍, 作歌謳吟曰: ‘《山坡羊小詞》’ 十餘章, 皆思歸怨苦之言。 軍心如此, 極爲可憫。 大槪皆言提督用兵失當, 致令久留于外云。 順天、光陽、谷城焚蕩, 皆是土賊云。 南原則査總兵、駱參將與李薲入守, 而我國之人, 一時皆散, 府使、判官, 手執文簿, 僅得支供。 翌日, 選精兵過宿星嶺, 遇賊先鋒, 斬二十餘級。 晋州之賊, 知天兵來到河東, 一時退去云。 沈惟敬則曰: ‘俺知倭賊必陷晋州, 已先言之, 不聽故見屠。 全羅則不犯’ 云云。 提督將西來, 而欲見王子, 姑留。 聞王子, 去月二十八日, 到大丘云。 畿甸則所見傷心、慘目, 死人處處暴骨; 賑濟場所存萬餘人, 士族望賑, 亦不下百餘人。 必大駕前進, 然後可得安集矣。 漢城判尹李憲國, 年衰多病, 宜代以勤幹之人。 都城民情如此, 李德馨亦言之, 故不得不達。" 上曰: "倭賊已往釜山乎?" 宬曰: "未能的知。" 上曰: "賑濟一事, 難以智術謀之, 必有穀然後可爲, 穀則有之乎?" 宬曰: "穀旣乏絶, 而賑濟之官, 亦有勤慢。" 上曰: "予亦聞賑濟不均云。 我國如此等事, 不能爲之, 何事可爲乎?" 宬曰: "宣陵改葬, 二十七日暫灑雨, 而不濕人衣, 故終得克成。 靖陵則當於今月十五日爲之矣。 當初靖陵玉體, 覓得曲折, 聞於高彦伯軍官則曰: ‘都體察使軍官守門將李弘國, 來言於彦伯曰: 「聞靖陵玉體在陵上, 給軍人則往覓」 云。 彦伯卽遣牙兵二人, 則弘國還曰: 「已得於陵上, 安於壙中」 云。 問諸所率牙兵則曰: 「弘國令我守船江口, 覓得曲折, 吾等不知」 云云。 厥後, 諸人以覓得奉安, 爲要功之計, 安世熙及楊州居池千齡, 往覓于壙中, 不得而來。 弘國曰: 「必吾往然後得之矣。」 世熙曰: 「吾去時無所見, 而汝則何以得之? 朝廷若推問, 則何以答之?」 弘國曰: 「吾不知某屍, 而在壙外, 故入安之。 雖有朝廷之問, 以此答之」 云云。’" 上曰: "如彼事, 豈以一槪言之?" 宬曰: "出於傳聞, 而旣聞之後, 不得不達。 問於李弘國、安世熙, 則可知矣。" 上曰: "沈惟敬率來之倭, 留之, 將欲何爲?" 曰: "往經略前, 親聽約束, 回來後, 與釜山倭, 一時渡海, 而經略不許入來, 故留在。 頃者三策, 欲待此回報, 而亦決云。 李肜事, 聞李德馨之言, 極爲乖悖。 提督生怒, 恐以此爲執言之地。 大槪接伴使不爲善處而然矣。" 上曰: "李肜何如人也?" 宬曰: "在京城宗室之子孫, 而李憲國從孫云。" 上曰: "李肜爲人雖妄, 豈以此無形之言, 書之? 其心, 必預有此意。 初書所陳與我國負君之徒, 入犯上國之言, 尤爲殊常, 終必有不測之言。" 宬曰: "如此之言, 接伴使亦不刪去, 未知何故也?" 上曰: "必須嚴禁, 使如此之人, 不得接跡可也。 兇賊別無所畏, 而一朝棄其所得之地而捲還, 其計莫測。" 宬曰: "我國事, 雖三尺童子, 亦已洞知之矣。 安知姑爲捲還, 又欲加兵大來也? 都城則大駕雖還, 必儲備糧餉, 然後可成體貌矣。"